C 129/26

Objava zahtjeva u skladu s člankom 17. stavkom 6. Uredbe (EZ) br. 110/2008 Europskog parlamenta i Vijeća o definiranju, opisivanju, prezentiranju, označivanju i zaštiti oznaka zemljopisnog podrijetla jakih alkoholnih pića i stavljanju izvan snage Uredbe Vijeća (EEZ) br. 1576/89

(2021/C 129/13)

Ova je objava temelj za podnošenje prigovora na zahtjev u skladu s člankom 27. Uredbe (EU) br. 2019/787 Europskog parlamenta i Vijeća (1).

GLAVNE SPECIFIKACIJE TEHNIČKE DOKUMENTACIJE

„BAYERISCHER BÄRWURZ”

EU br.: PGI-DE-02580 – 7.6.2019.

1. Oznaka zemljopisnog podrijetla koja se registrira

„Bayerischer Bärwurz”

2. Kategorija jakog alkoholnog pića

Ostala jaka alkoholna pića

3. Opis jakog alkoholnog pića

3.1. Fizikalna, kemijska i/ili organoleptička svojstva

„Bayerischer Bärwurz” jako je alkoholno piće koje se u Bavarskoj, pretežno u Bavarskoj šumi, proizvodi na tradicionalan način od korijena biljaka Meum athamanticum (Jacq.) ili Ligusticum mutellina (L.) Crantz, koje se dalje u tekstu zajedno nazivaju „biljke za Bärwurz”.

— stvarna alkoholna jakost jakog alkoholnog pića spremnog za konzumaciju: najmanje 40 % volumnog udjela,

— bistrina: bistro,

— boja: bezbojna ili, ako je proizvod dozrijevao u drvenim bačvama, žućkasta, crvenkasta ili smećkasta ovisno o vrsti upotrijebljenog drva,

— aroma: intenzivna aroma biljke za Bärwurz, koja pomalo podsjeća na celer ili ljupčac,

— okus: tipičan zemljani okus,

— prehrambeni aditivi ili druge upotrijebljene tvari: prema potrebi etilni alkohol poljoprivrednog podrijetla miješa se s destilatom biljaka za Bärwurz i vodom radi redukcije na jakost pogodnu za piće.

3.2. Posebna svojstva (u usporedbi s jakim alkoholnim pićima iste kategorije)

— za razliku od drugih jakih alkoholnih pića koja se proizvode od prethodno spomenutih biljnih vrsta, za „Bayerischer Bärwurz” upotrebljava se samo korijen tih biljnih vrsta kako bi se očuvale iznimno visoka kvaliteta i jedinstvena aroma. Ne upotrebljavaju se drugi dijelovi biljke,

— „Bayerischer Bärwurz” ujedno se tradicionalno proizvodi s visokom alkoholnom jakošću od barem 40 % vol., što je više od najmanje alkoholne jakosti od 38 % vol. potrebne za „Bärwurz”. Viša alkoholna jakost znači da je proizvod manje razrijeđen i da je u konačnom proizvodu zadržano više aroma. To proizvodu „Bayerischer Bärwurz” daje vrlo poseban i intenzivan okus,

— bez sladila,

— ne upotrebljavaju se bojila ili drugi aditivi,

— kako bi se očuvala prepoznatljiva organoleptička svojstva proizvoda „Bayerischer Bärwurz”, on se tradicionalno najčešće stavlja na tržište u uskim smeđim keramičkim bocama. Posebni toplinski ekvivalent keramičke boce bolje štiti „Bayerischer Bärwurz” od toplinskih varijacija nego staklo, čime se sprečava hlapljenje esencijalnih ulja iz tog proizvoda. Nadalje, posebna keramička boca štiti esencijalna ulja od svjetlosti i time bolje čuva jedinstvenu kvalitetu i intenzitet proizvoda „Bayerischer Bärwurz”.

4. Predmetno zemljopisno područje

„Bayerischer Bärwurz” proizvodi se u različitim bavarskim regijama, a pretežno u Bavarskoj šumi. Definirano zemljopisno područje obuhvaća cijelu Bavarsku.

5. Metoda proizvodnje jakog alkoholnog pića

„Bayerischer Bärwurz” proizvodi se od korijena biljaka za Bärwurz. Za njegovu se proizvodnju ne upotrebljavaju plod i sjemenke biljaka za Bärwurz jer se posebna, jedinstvena i intenzivna aroma tog pića može postići samo upotrebom korijena. Ne upotrebljavaju se druge biljke sa sličnim organoleptičkim svojstvima, npr. celer, ljupčac ili njihovi ekstrakti.

Područje Bavarske na kojem rastu biljke za Bärwurz proteže se od planina i višeg gorja na visini od subalpskog do planinskog pojasa, kao što su Alpe i Bavarska šuma, do nižeg gorja na visini od planinskog do subplaninskog pojasa, kao što su Franačka šuma i planinski lanac Fichtel.

Kako bi korijenje biljaka za Bärwurz pružalo dovoljno sirovine, biljke moraju rasti osam godina prije nego što se ono može upotrijebiti za proizvodnju proizvoda „Bayerischer Bärwurz”.

Metode proizvodnje proizvoda „Bayerischer Bärwurz” znatno se razlikuju te se može upotrebljavati isključivo macerat ili digestat biljaka za Bärwurz; isključivo njihov destilat, koji je mješavina macerata i destilata; ili pak kombinacija macerata ili destilata biljaka za Bärwurz s etilnim alkoholom poljoprivrednog podrijetla.

Prvo, korijenje biljaka za Bärwurz koje se upotrebljava mora se oprati te nasjeckati ili samljeti.

Ako proizvođač odluči proizvesti macerat ili digestat biljaka za Bärwurz za drugu fazu, proizvodi se hladni ekstrakt („macerat”) ili vrući ekstrakt („digestat”) opranog i nasjeckanog korijenja biljaka za Bärwurz, kojemu se dodaje etilni alkohol poljoprivrednog podrijetla. Tijekom tog se postupka, koji može trajati tjednima ili mjesecima, iz korijenja polagano cijede esencijalna ulja, boja i okus.

Ako proizvođač odluči proizvesti destilat biljaka za Bärwurz za drugu fazu, korijenje tih biljaka, koje je oprano, nasjeckano i dodan mu je etilni alkohol poljoprivrednog podrijetla, prvo se macerira. Taj postupak ekstrahiranja tipičnih aroma maceracijom uključuje i skladištenje proizvoda tijekom određenog razdoblja, nakon čega se destilira.

Kao što je već navedeno, postoje različite metode proizvodnje, što se odnosi i na postupak destilacije u kojem se katkad ponovno može dodati etilni alkohol poljoprivrednog podrijetla.

Proizvod se nakon destilacije obično skladišti i/ili ostavlja da dozrijeva do deset godina u odgovarajućim spremnicima (npr. hrastove ili čelične bačve) kako bi se postigao zaokružen okus.

Nakon faze skladištenja ili dozrijevanja postupak proizvodnje završava provođenjem sljedećih koraka:

— potencijalno miješanje različitih destilata biljaka za Bärwurz i etilnog alkohola poljoprivrednog podrijetla,

— smanjenje visokog postotka alkohola destilata biljaka za Bärwurz na jakost pogodnu za piće dodavanjem vode,

— punjenje u odgovarajuće spremnike, posebno u smeđe keramičke boce,

— označivanje i pakiranje.

Kako bi se osigurala iznimno visoka i jedinstvena kvaliteta, svi prethodno navedeni proizvodni postupci moraju se provesti na zemljopisnom području. Jednom kad se proizvod reducira na jakost pogodnu za piće, esencijalna ulja koja sadržava ubrzo postanu hlapljiva, što ograničava rok trajanja proizvoda „Bayerischer Bärwurz” spremnog za konzumaciju. Nedugo nakon što se reducira na jakost pogodnu za piće, proizvod se mora brzo puniti u boce na zemljopisnom području jer u protivnom kvaliteta brzo počinje opadati. Proizvod je poznat po svojoj kvaliteti te je brzo i sljedivo punjenje u boce na zemljopisnom području ključno za osiguravanje postojano visoke kvalitete i lakše provođenje provjera.

6. Povezanost sa zemljopisnim okruženjem ili podrijetlom

6.1. Pojedinosti o zemljopisnom području ili podrijetlu relevantne za povezanost

Tradicija proizvodnje jakog alkoholnog pića od korijena biljke za Bärwurz nastala je u Bavarskoj šumi i, prema najstarijoj poznatoj destileriji pića Bärwurz na svijetu (Deggendorf), seže sve do 1919. S vremenom se proširila na druge bavarske regije u kojima raste glavni sastojak proizvoda „Bayerischer Bärwurz” (korijen biljaka za Bärwurz).

Te su regije uglavnom brdovita područja na visini od subplaninskog do subalpskog pojasa. Imaju hladnu, vlažnu klimu tipičnu za istočna gorja te jedinstvene zemljopisne i klimatske uvjete povoljne za rast biljaka koje se upotrebljavaju za Bärwurz.

Karl Eckert, liječnik i vlasnik destilerije iz Deggendorfa, otkrio je oko 1920. učinke te biljke, ali i ugodan okus njezina destilata. „Bärwurz” je 1928. uvršten na cjenik destilerije Brennerei zum Bären u Deggendorfu. Zabilježen je i u dokumentu Državnog patentnog ureda u Berlinu od 17. prosinca 1929. Naziv „Bärwurz” skraćena je verzija riječi Gebärmutterwurz (doslovno: korijen u obliku maternice), starijeg naziva po kojemu su te biljke bile poznate.

6.2. Posebna svojstva jakog alkoholnog pića koja se mogu pripisati zemljopisnom području

Prethodno navedeni posebni zemljopisni i klimatski uvjeti na zemljopisnom području pogoduju rastu biljaka za Bärwurz, koje služe kao sirovina za „Bayerischer Bärwurz”. Raširenost tih biljaka utjecala je na pojavu velikog broja proizvođača tradicionalnog pića „Bayerischer Bärwurz” u glavnim proizvodnim regijama. Proizvođači su zahvaljujući tome mogli neprestano razmjenjivati ideje, te su tako razvili tehničke vještine i posebno znanje o obradi korijenja biljaka za Bärwurz, što je znatno pridonijelo prepoznatljivoj kvaliteti proizvoda „Bayerischer Bärwurz”, a pridonosi joj i danas.

Samonikle biljke za Bärwurz, koje rastu u regijama na nadmorskoj visini iznad 1 000 m, kao što je glavna proizvodna regija Bavarska šuma, tipični su primjeri biljaka kojima pogoduje izloženost jačoj sunčevoj svjetlosti te viša stopa fotosinteze i skladištenja energije. Nadalje, one rastu i među mnoštvom drugih biljaka te stoga pridonose njihovim metabolitima koji se otpuštaju u tlo. Tako tradicionalno nastaju jače definirane arome i intenzivni okus po kojima je „Bayerischer Bärwurz” poznat.

„Bayerischer Bärwurz” pretežno se proizvodi u Bavarskoj šumi i upravo se ondje u nazivima poduzeća najviše upotrebljavaju izrazi kao što su „Bärwurzquelle” i „Bärwurzerei” („proizvođač pića Bärwurz”).

U Bavarskoj su se izvodile i još se izvode predstave u kojima se, primjerice, boce proizvoda „Bayerischer Bärwurz” mogu vidjeti kao dio scenskog dekora.

Status proizvoda „Bayerischer Bärwurz” kao ustaljenog kulturnog simbola Bavarske očit je i u izrazima za „Bayerischer Bärwurz” koji su ušli u jezik, kao što je „Bayerwalddiesel” (doslovno: dizel iz Bavarske šume).

Lokalni tisak redovito izvještava o tradicionalnoj proizvodnji proizvoda „Bayerischer Bärwurz”.

O tradicionalnoj proizvodnji proizvoda „Bayerischer Bärwurz” na zemljopisnom području svjedoče i književna djela i specijalizirani časopisi. Na primjer, knjiga Karla Maya „Der Wurzelsepp” (1949.), čija je radnja smještena u Bavarskoj, sadržava sljedeći citat: „Najbolji Bärwurz u cijeloj Bavarskoj šumi može se pronaći u hotelu Kronenhofu.”

Prvi bavarski muzej posvećen rakiji, u kojem je postavljena izložba o povijesti i postupku tradicionalne proizvodnje proizvoda „Bayerischer Bärwurz”, nalazi se u Hauzenbergu u regiji Bavarska šuma. Ondje se primjerice može pogledati „Film o Bärwurzu”, koji prikazuje povijesni razvoj proizvodnje na tom zemljopisnom području.

Nadalje, još jedan muzej rakije, „Gläserne Distille”, nalazi se u Böbrachu i u njemu je također dostupan „Film o Bärwurzu” posvećen proizvodnji proizvoda „Bayerischer Bärwurz”. U tom se muzeju održava i demonstracija postupka destilacije koji se primjenjuje u proizvodnji pića „Bayerischer Bärwurz”.

„Bayerischer Bärwurz” naveden je kao tradicionalni bavarski specijalitet u bazi podataka bavarskih specijaliteta (www.spezialitaetenland-bayern.de). Kako bi bili uvršteni u bazu podataka, proizvod, jelo ili piće moraju ispuniti brojne zahtjeve. Proizvod se mora proizvoditi ili uzgajati u određenoj regiji najmanje 50 godina. Mora imati i povijest (proizvodnje) koja pokazuje da je blisko povezan s regijom u kojoj se proizvodi ili prerađuje. Naposljetku, potrošači moraju smatrati da je on tipičan za Bavarsku ili za regiju unutar Bavarske.

7. Odredbe Europske unije ili nacionalne/regionalne odredbe

7.1. Pravna osnova

— zakonodavstvo EU-a o hrani (uključujući Uredbu (EU) br. 1169/2011),

— zakonodavstvo EU-a o jakim alkoholnim pićima (uključujući Uredbu (EZ) br. 110/2008 i, od 25. svibnja 2021., Uredbu (EU) 2019/787),

— nacionalno zakonodavstvo o jakim alkoholnim pićima (savezno zakonodavstvo).

7.2. Opis zahtjeva (ili više njih)

— pravila za označivanje,

— specifikacije proizvoda.

8. Podnositelj zahtjeva

8.1. Država članica, treća zemlja ili pravna/fizička osoba

Bundesministerium für Ernährung und Landwirtschaft (BMEL), Referat 414 (Wein, Bier, Getränkewirtschaft) (Savezno ministarstvo za prehranu i poljoprivredu (BMEL), jedinica 414 (Sektor za vino, pivo i pića))

8.2. Puna adresa (ulica i broj, mjesto/grad i poštanski broj, država)

Rochusstraße 1 53123 Bonn NJEMAČKA 414@bmel.bund.de

9. Dopune oznake zemljopisnog podrijetla

a) Osnovna pravila o dopunjavanju oznake zemljopisnog podrijetla „Bayerischer Bärwurz”:

na temelju sadašnjeg prava Unije o jakim alkoholnim pićima oznaci „Bayerischer Bärwurz” mogu se dodati samo:

— izrazi navedeni u točki (b), ili

— izrazi, osim onih navedenih u točki (b), za koje se može dokazati da su 20. veljače 2008. bili u stalnoj upotrebi.

b) Dopunjavanje nezemljopisnim izrazima:

— ako se nazivu „Bayerischer Bärwurz” dodaju pojedinosti o dozrijevanju, odležavanju ili skladištenju, takvi se proizvodi moraju skladištiti ili dozrijevati najmanje šest mjeseci.

Navođenje starosti podliježe sljedećim pravilima:

proizvodi koji su dozrijevali šest mjeseci mogu se označiti kao „dozreli”.

Proizvodi koji su dozrijevali najmanje jednu godinu mogu se označiti kao „odležani”;

— ako se nazivu „Bayerischer Bärwurz” dodaju izrazi koji se odnose na kvalitetu (npr. „kvalitetan”, „vrhunski” ili „stolni”), takvi proizvodi moraju biti znatno kvalitetniji od standardnih varijanti. Primjeri uključuju upotrebu isključivo destilata biljaka za Bärwurz ili dulji ili poseban način skladištenja destilata tih biljaka.

Na proizvodima koji su u cijelosti proizvedeni, tj. destilirani, reducirani na jakost pogodnu za piće dodavanjem vode i punjeni u boce u istom poduzeću, može se nalaziti dodatna etiketa „destilirano i punjeno u destileriji”.

10. Posebna pravila za označivanje

—

(1) SL L 130, 17.5.2019., str. 1.